CELEX: C2007/283/60
Language: da
Date: 2007-11-24 00:00:00
Title: Sag T-364/07: Sag anlagt den 17. september 2007 — Thomson Sales Europe mod Kommissionen

24.11.2007   
            
            
               DA
            
            
               Den Europæiske Unions Tidende
            
            
               C 283/32
            
         Sag anlagt den 17. september 2007 — Thomson Sales Europe mod Kommissionen
   (Sag T-364/07)
   (2007/C 283/60)
   Processprog: fransk
   Parter
   
      Sagsøger: Thomson Sales Europe (Boulogne-Billancourt, Frankrig) (ved avocats F. Goguel og F. Foucault)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 20. juli 2007 annulleres.
            
         
               —
            
            
               Det erklæres og fastslås, at der ikke foretages efteropkrævning af antidumpingtold hos sagsøgeren i henhold til artikel 220, stk. 2, litra b), i EF-toldkodeksen (1) og artikel 871 ff. i forordning nr. 2454/93 (2).
            
         Søgsmålsgrunde og væsentligste argumenter
   Sagsøgeren har med dette søgsmål nedlagt påstand om annullation af den beslutning, der angiveligt var indeholdt i Kommissionens skrivelse af 20. juli 2007, hvori Kommissionen erklærede sig inkompetent til at træffe afgørelse om sagsøgerens ansøgning til de franske myndigheder om fritagelse for efteropkrævning af antidumpingtold for indførsel af farvefjernsynsmodtagere fremstillet i Thailand. De franske myndigheder sendte sagsøgerens ansøgning til Kommissionen som bilag til ansøgningen støttet på artikel 239 i EF-toldkodeksen vedrørende fritagelse for importafgifter (3).
   Sagsøgeren har gjort gældende, at Kommissionen ligeledes var forpligtet til at tage stilling til ansøgningen på grundlag af artikel 220, stk. 2, litra b), i EF-toldkodeksen, og har ved særskilt skrivelse anmodet Kommissionen om en stillingtagen. Sagsøgeren har i nærværende sag anfægtet en beslutning, der angiveligt var indeholdt i Kommissionens skrivelse, som sagsøgeren blev tilsendt som svar på denne anmodning.
   Sagsøgeren har gjort gældende, at Kommissionen har foretaget urigtig retsanvendelse ved at fastslå, at de franske myndigheder udelukkende har forespurgt Kommissionen på grundlag af artikel 239 i EF-toldkodeksen, for så vidt som de akter, som Kommissionen har modtaget, ifølge sagsøgeren opfylder kravene i artikel 871 ff. i forordning nr. 2454/93. Sagsøgeren har gjort gældende, at Kommissionen er forpligtet til at undersøge, om betingelserne i artikel 220, stk. 2, litra b), i EF-toldkodeksen var opfyldt i denne sag, så meget desto mere som den har udtalt sig benægtende om ansøgningen om fritagelse støttet på denne kodeks artikel 239.
   
      (1)  Rådets forordning (EØF) nr. 2913/92 af 12.10.1992 om indførelse af en EF-toldkodeks (EFT L 302, s. 1).
   
      (2)  Kommissionens forordning (EØF) nr. 2454/93 af 2.7.1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks (EFT L 253, s. 1).
   
      (3)  Kommissionens beslutning af 7.5.2007, hvor der tages stilling til denne ansøgning, og det fastslås over for de franske myndigheder, at fritagelse for importafgifter ikke er berettiget i sagsøgerens tilfælde. Beslutningen ligger til grund for annullationssøgsmålet indgivet til Retten i sag T-225/07, Thomson Sales Europe mod Kommissionen (meddelelse offentliggjort i EUT C 211 af 8.9.2007, s. 36).